Иң иҫтә ҡалған тыңлаусы: тапшырыуҙарҙы тыңлап, рәхмәт әйтеп, элегерәк хаттар, хәҙер иһә социаль селтәрҙә яҙған тыңлаусылар күп. Шулай ҙа маҡтау һәм һоҡланыу һүҙҙәренә күнегә алманым, һәр ваҡыт уңайһыҙлыҡ кисерәм. Ә бына Сибайҙан мәғариф ветераны Вәсилә апай кеүек тыңлаусылар менән аралашыу оҡшай. Осондормай ғына әйтә белгән, эфирыңдың уңышлы мәлдәрен генә түгел, хаталарын да билдәләгән, кәңәш биргән, ҡыҙыҡлы темалар менән ярҙам иткән хөрмәтле тыңлаусыларҙың береһе ул. Ҡайһы берҙә: “Гүзәл, эфирға шылтыратырға ҡыймайыраҡ торалар, ахыры, ҡана, һөйләшеүҙе башлап ебәрәйек”, – тигән мәлдәре өсөн дә, студияға саҡырылған ҡунаҡтарға үҙенсәлекле һорауҙар биргәне өсөн дә рәхмәтлемен.